Der bliver tryllet, formet og tegnet på vandet ved Hadsund i disse dage. Her har kunstskibet M/S Bibiana lagt til ved Trafikhavnen og inviteret alle børn om bord til at tegne og udforske fremtidens eventyrlige havn - og at se den oscarnominerede animationsfilm "Sangen fra havet". Det tilbud havde mange børn taget imod tirsdag, hvor der blandt andet blev lavet husbåde af pap og tryllet med tuscher. M/S Bibiana betegner sig selv om et sejlende troldmandens værksted og en undervisningsplatform lastet med børneillustrationskunst. Turen går rundt til 10 nordjyske havnebyer, heriblandt altså Hadsund. – Vi er i år på vores første regionale togt og sejler kun i Nordjylland, en region med tæt tilknytning til havet. Under overskriften ”Den eventyrlige havn” lægger vi i august og september til i 10 havnebyer, hvor vi udbyder gratis undervisning for regionens 4-5. klasser, oplyser Janne Bech, direktør og kurator, BIBIANA Danmark Du kan stadig nå at opleve M/S Bibiana i Hadsund, som først sejler i morgen, onsdag.

Opsummering:
Børn i Hadsund kan i disse dage udforske og udforme fremtidens eventyrlige havn på kunstskibet M/S Bibiana.